Poli Iași a decis să pună capăt colaborării cu Leo Grozavu, după ce echipa a intrat serios în jocul retrogradării. Moldovenii au desemnat deja viitorul antrenor. Detalii de ultimă oră.
Cornel Șfaițer a dezvăluit cine va fi noul antrenor al lui Poli Iași: "A trebuit să ne mișcăm rapid pentru a scoate echipa din criză. Nu aveam timp să stăm după vreun antrenor, indiferent de cota lui.
Noul tehnician trebuie să aibă timp să pregătească meciul cu FC U Craiova 1948, pe care trebuie să-l câștigăm. Din multitudinea de propuneri care au venit pe adresa noastră ne-am decis asupra lui Tony.
În ultimii ani am primit numeroase referințe pozitive despre cum lucrează. Are același spirit de luptător pe care-l etala ca jucător, este foarte preocupat de a se perfecționa, are licența PRO, a învățat de la nume mari ale fotbalului portughez, cu care e prieten", a mai spus președintele moldovenilor conform gsp.ro.
Cornel Șfaițer e convins că portughezul care a jucat la CFR Cluj este alegerea potrivită și l-a comparat cu antrenorul italian: "A contat enorm și faptul că vorbește româna și alte limbi de circulație internațională, precum și faptul că a urmărit mereu campionatul nostru, fiind la curent cu tot ce se întâmplă.
Eu am încredere că Tony va fi un De Zerbi de România!", a mai spus președintele Consiliului Director al Politehnicii Iași pentru sursa citată.
Fostul fundaș al lui CFR Cluj și-a încheiat cariera de jucător în 2015 și și-a luat licența A. Până acum a antrenat în ligile a treia și a doua din Portugalia la Academico Viseu, Freamunde, Oliveirense, Braganca, Vilar Perdizes, Pacos de Fereira sau Montalegre.
Tehnicianul în vârstă de 43 de ani a învățat pe meserie de la Antonio Conceicao, fostul antrenor al lui CFR Cluj, care l-a luat ca analist video la naționala Camerunului între 2019 și 2022. Tony a mai negociat de-a lungul timpului și cu alte echipe din România.